[{"text_idx": "#000001", "text": "Kiel travivi la festotagajn bankedojn"}, {"text_idx": "#000002", "text": "Jen estas denove la periodo de la jaro kun plej multaj festotagoj! Kaj multaj el ni antau\u0306g\u0302ojas la vintrajn feriojn (pardonu la Eu\u0306rop-centrismon), kiel momenton por g\u0302ui delicajn tradiciajn mang\u0302ojn en kompanio de niaj karuloj. Tamen tiaj okazoj povas esti granda strec\u0302o por tiuj kiuj sekvas dieton, kaj ankau\u0306 por tiuj kiuj, male, tute ne dietas."}, {"text_idx": "#000006", "text": "La \u201cmang\u0302-politiko\u201d de Kristnasko, Danktago, Novjaro kaj aliaj festoj estas tre komplika. Tiuj-c\u0302i estas okazoj kiam oni atendas ke vi mang\u0302egu, tamen ni vivas en kulturo kun malsana rilato al mang\u0302oj. Tial, dum la festotagoj, vi ja RAJTAS momente ignori vian korpodimension, sed samtempe vi montru KULPOSENTON pro tio, kaj promesu ke vi poste senkulpig\u0302os rekomencante vian dieton. Estas penige elturnig\u0302i inter tiaj mesag\u0302oj, kiuj estas ofte refortigitaj de viaj c\u0302irkauuloj dum la festoj.\nKaj povas esti aparte malfacile se vi estas batalanta kontrau\u0306 via propra malsana rilato kun la mang\u0302oj. Foje malfacilas komprenigi al viaj parencoj kaj amikoj ke vi NE volas scii kiom da kalorioj enhavas la kristnaska kuko, kaj ke vi NE celas ekigi dieton en Januaro, por kompensi la mang\u0302egon. Same malfacilas komprenigi ke ne zorgi pri via pezo NE signifas ke vi emas mang\u0302i trioblan porcion de c\u0302io. Tre ofte oni diras al maldikuloj \u201cPrenu ankorau\u0306, vi kiu povas!\u201d, igante ilin senti sin kulpaj se ili ne plu emas mang\u0302i, kvazau\u0306 ili ne estus sufic\u0302e dankemaj pro la bons\u0302anco kiun ili havas."}, {"text_idx": "#000007", "text": "Jen kelkaj konsiloj por travivi la festotagajn bankedojn, kaze ke vi decidis ne dieti:"}, {"text_idx": "#000008", "text": "\u2013 Mang\u0302u kion vi volas. Kaj, se vi ricevas premojn mang\u0302i pli au\u0306 malsame, koncentrig\u0302u je vi mem, restu trankvila, kaj respondu: \u201cNe, dankon\u201d."}, {"text_idx": "#000009", "text": "\u2013 Klopodu ne akumuli strec\u0302on. Ofte homoj ne troigas kun la mang\u0302oj c\u0302ar tiuj estas bongustegaj, sed c\u0302ar la festotagoj estas strec\u0302igaj, kaj mang\u0302i estas kutima mekanismo por kontrau\u0306stari la strec\u0302on. Inter la ac\u0302etumadoj, la vizitoj, la kuirado, ktp, vi trovu ankau\u0306 la tempon ripozi kaj sindedic\u0302i al vi mem."}, {"text_idx": "#000011", "text": "\u2013 G\u0302uu vian mang\u0302on. Se vi sentas vian internan kritikon diri ke vi ne devus mang\u0302i tion au\u0306 tion alian, prenu momenton por pensi \u201cMi aprobas miajn mang\u0302-elektojn\u201d."}, {"text_idx": "#000012", "text": "Festotagoj devus esti momento de g\u0302ojo kaj paco, kun la aliaj kaj kun si mem... igu ilin tiaj!"}]